sinarproject/legisdata huggingface dataset:
Pertanyaan 2: PEMBANGUNAN SISTEM PANGKALAN DATA DAN MAKLUMAT WARGA MISKIN DI SELANGOR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. PUAN JAMALIAH BINTI JAMALUDDIN (N36 BANDAR UTAMA)
Jawapan oleh: Y.A.B. Dato' Menteri Besar

Y.B. PUAN JAMALIAH BINTI JAMALUDDIN

Adakah Kerajaan Negeri mempunyai apa-apa cadangan di masa hadapan terdekat bagi membangunkan sistem pangkalan data warga miskin di Selangor supaya Kerajaan Negeri mempunyai maklumat penuh mengenai status pendapatan keluarga serta bantuan-bantuan yang telah diterima oleh mereka dari pelbagai pihak?

Y.A.B. Dato' Menteri Besar

a) Untuk makluman Yang Berhormat Bandar Utama, Kerajaan Negeri melalui Jawatankuasa Tetap Pemberdayaan dan Pembangunan Sosio Ekonomi sentiasa prihatin dan peka dalam membantu meringankan bebanan hidup rakyat. Kepekaan ini telah direalisasikan melalui program-program di bawah Inisiatif Peduli Rakyat (IPR). Di bawah Jawatankuasa Tetap Pemberdayaan dan Pembangunan Sosio Ekonomi sendiri, program pembasmian kemiskinan dan pengupayaan ekonomi telah dilaksanakan sejak tahun 2008 lagi. Program Bantuan Blueprint Pembasmian Kemiskinan telah berjaya memberi manfaat kepada 4,506 orang miskin di negeri Selangor manakala Program Pemberian Bantuan Secara Baucar Untuk Rakyat Miskin Bersempena Perayaan telah berjaya membantu seramai 609,632 orang miskin dengan peruntukan keseluruhan berjumlah RM60,963,200.00.

Oleh yang demikian, dalam usaha menambah baik program-program sedia di bawah bantuan IPR, Kerajaan Negeri sedang membangunkan satu sistem yang dipanggil Sistem Smart Inisiatif Peduli Rakyat (SSIPR) yang bertujuan untuk memudahkan rakyat dalam membuat permohonan dan membantu Kerajaan Negeri dalam pengurusan dan pemantauan maklumat serta data keseluruhan IPR. Melalui SSIPR ini, kesemua 33 program di bawah IPR akan disatukan di dalam satu gerbang informasi bagi membolehkan rakyat mendapat maklumat dan mendaftar secara dalam talian bagi inisiatif yang layak dimohon dengan lebih telah dibangunkan secara berkala dan akan siap mudah. Projek SSIPR sepenuhnya pada November 2020.

Sistem ini secara tidak langsung akan mewujudkan satu pengkalan data bagi kesemua rakyat Negeri Selangor khususnya warga miskin mengenai maklumat pemohon, pandapatan individu mahupun isi rumah dan segala inisiatif yang telah diterima oleh mereka dari Kerajaan Negeri Selangor. Kerajaan Negeri juga sentiasa berusaha untuk memantapkan lagi SSIPR selaras dengan matlamat Kerajaan Negeri untuk menjadi Premier Regional Smart State menjelang tahun 2025.